Meeste plaasaanvalle ooit aangetekenArgieffoto: Reint Dykema Die verslag is Woensdag in Centurion bekendgestel en dui aan die meeste aangetekende plaasaanvalle het in 2015 plaasgevind sedert in 1990 begin is om aanvalle aan te teken. Volgens die twee organisasies is die afgelope jaar se syfers verwerk en geverifieer om die akkuraatste weerspieëling te gee van die aard en omvang van plaasaanvalle in Suid-Afrika. ’n Totaal van 318 plaasaanvalle het in 2015 plaasgevind, waartydens 64 boere en werkers hul lewens verloor het. Hoewel 64 moorde ook in 2010 gepleeg is, het plaasmoorde sedert 2011 (toe 48 moorde gepleeg is) weer ’n geleidelik toegeneem. In die 318 plaasaanvalle in 2015, was altesaam 570 boere, hul gesinne, werkers en kuiergaste slagoffers. In 40 gevalle was 65 plaaswerkers direkte slagoffers. Hoewel verskeie gesinne met klein kinders en babas ook aangeval is, blyk dit dat ouer mense makliker geteiken word. Hierdie analise is deur die AfriForum Navorsingsinstituut, onder leiding van Lorraine Claasen, navorser by AfriForum, opgestel. Statistiek is gedurende 2015 deur AfriForum en TLU SA ingesamel en deurlopend met mekaar vergelyk. Ernst Roets, adjunk uitvoerende hoof van AfriForum, het gesê die stelling van die waarnemende polisiekommissaris, lt.genl. Khomotso Phahlane, dat plaasmoorde groter prioriteit geniet, word verwelkom en die organisasie sal graag met die polisie saamwerk. “Die erkenning dat iets aan die krisis gedoen moet word, beteken nog nie die krisis is opgelos nie,” het Roets gesê. “Uiteindelik bepaal die syfers op grondvlak of daar gedurende 2016 ’n afname in plaasaanvalle gaan wees. In hierdie verband kan ons ’n konstruktiewe rol speel. Intussen sal ons volstoom met ons veldtog voortgaan om plaasmoorde te prioritiseer.” Henk van de Graaf, assistent-hoofbestuurder by TLU SA, het gesê plaasmoorde is een van die probleme saam met die droogte en daar moet ook ter wille van voedselsekerheid holisties na boere se veiligheid gekyk word.